
‏‏כ"ב אב תש"פ
‏ 12 אוגוסט 2020
לכבוד                                              				


שלום רב,                                     

הנדון: בקשה לקבלת מידע מכוח חוק חופש המידע, תשנ"ח 1998 – 
תקנות וצווים – הגנת הצרכן
סימוכין: פנייתכם מיום 6.8.20
ראשית , תודה על פנייתך בנושא שבנדון.
בבקשת המידע שהעברת אלינו, ביקשת לקבל את כל המידע הנוגע לתקנות והצווים הבאים:
1. תקנות הגנת הצרכן (כללים שונים לפרסום מחירי נכסים ושירותים),  תשנ"א-1991.
2. צו הפיקוח על מצרכים ושירותים (הצגת מחיר של סוג מצרכים מסוימים), תשנ"א-.1991 
3. צו הפיקוח  (חובת הצגת מחירים), תשמ"ה 1984-(בוטל).
בקשתך למידע נבחנה בראי ההיבטים המקצועיים הרלוונטיים, לצד המישור המשפטי ובהלימה לסעיפי חוק חופש המידע, תשנ"ח-1998 (להלן: "החוק"). 
משהושלמה מלאכת בחינת פנייתך, בהלימה לבקשתך, אבקש להביא בפניך את מענה המשרד לבקשתך:
1. תקנות הגנת הצרכן (כללים שונים לפרסום מחירי נכסים ושירותים), תשנ"א-1991- בראשית התקנות רשום "בתוקף סמכותי לפי סעיפים 17ו ו-37 לחוק הגנת הצרכן, התשמ"א-1981, באישור ועדת הכלכלה של הכנסת ובהתייעצות עם הממונה על הגנת הצרכן והסחר ההוגן, אני מתקין תקנות.."
2. צו הפיקוח על מצרכים ושירותים (הצגת מחיר של סוג מצרכים מסוימים), תשנ"א-1991- בראשית צו הפיקוח רשום "בתוקף סמכותי לפי סעיפים 21(ה)(1) ו-47 לחוק הפיקוח על מצרכים ושירותים, התשי"ח-1957, ובאישור ועדת הכלכלה של הכנסת, אני מצווה לאמור". 
3. צו הפיקוח (חובת הצגת מחירים), תשמ"ה-1984 (בוטל) – צו זה בוטל כחלק מתקנות הגנת הצרכן (כללים שונים לפרסום מחירי נכסים ושירותים), תשנ"א-1991, המוזכר בבקשה בסעיף א' לעיל. בסעיף 6 בתקנות רשום כך: בטלים –
(1) צו הפיקוח על מצרכים ושירותים (חובת הצגת מחירים), התשמ"ה-1984;
(2) צו הפיקוח של מצרכים ושירותים (הצגת מחירים של מוצרי עור-פרווה), התשל"ג-1973.
בירור שנערך במשרדנו העלה כי הכתובת לבקשתך בעניין דנן היא הרשות להגנת הצרכן ולסחר הוגן (להלן "הרשות").
אמנם, נכונה היא העובדה כי הרשות נמנית על יחידות הסמך, התאגידים והרשויות של משרד הכלכלה והתעשייה, אולם בדומה לרשויות אחרות, גם היא מטפלת בהעמדת מידע לציבור, אם באופן יזום ואם בתגובה לפניות מבקשי המידע – באופן עצמאי.
לפיכך, ובהתאם לאמור בסע' 8 (5) לחוק חוק חופש המידע, התשנ"ח-1998, לפיו: 
"רשות ציבורית רשאית לדחות בקשה לקבלת מידע באחד מאלה: המידע נוצר בידי רשות ציבורית אחרת, ואין בהפניית המבקש לאותה רשות כדי להכביד הכבדה בלתי סבירה על קבלתו של המידע על ידו; ואולם, בדחותה בקשה לפי פסקה זו, תפנה הרשות הציבורית את המבקש לרשות הציבורית אשר בידיה נוצר המידע."
אבקש להפנותך לרשות להגנת הצרכן ולסחר ההוגן, לשם קבלת המידע. 
לנוחיותך ועל מנת להקל עלייך, מצ"ב קישור לדף הבית של חופש המידע ברשות:
https://www.gov.il/he/Departments/General/cpfta_hofesh_hamida
כמו גם לכתובת הדוא"ל של הממונה על חופש המידע ברשות זו:
foi@fta.gov.il
עוד יובהר כי העברת הטיפול בבקשה לרשות להגנת הצרכן ולסחר ההוגן, נעשה בתיאום עם הממונה על יישום חוק חופש המידע מטעמה.
ככל שיידרש מידע בנושאים הרלוונטיים לתחומי אחריותו של משרד הכלכלה והתעשייה, נשמח להיות לך לעזר גם בעתיד.
בברכה
יוסי זולפן,
 
 הממונה על חוק חופש המידע
   משרד הכלכלה והתעשייה

